b'\n_START_ARTICLE_\nCTC-menetelm\xc3\xa4\n_START_PARAGRAPH_\nCTC-menetelm\xc3\xa4 (engl. Crush, Tear, and Curl) on erityisesti mustan teen teollinen tuotantotapa, jossa teelehdet muun muassa murskataan koneellisesti pieniin osiin. Parempilaatuisen teen ortodoksisen valmistuksen sijaan CTC:t\xc3\xa4 suositaan erityisesti halpoja teelaatuja prosessoidessa ja pussiteen tuotannossa. CTC-teet\xc3\xa4 on myyd\xc3\xa4\xc3\xa4n my\xc3\xb6s irtoteen\xc3\xa4, esimerkiksi Ceylonin teen kohdalla ja sen tunnistaa siit\xc3\xa4, ett\xc3\xa4 tee on pient\xc3\xa4 ja rakeista._NEWLINE_Valmistusmenetelm\xc3\xa4n keksi ylitarkastaja William McKercher vuonna 1931 Intian Assamin teealueen Amgoorien teetilalla. CTC-menetelm\xc3\xa4ll\xc3\xa4 hajotetuista teemurusista syntyi teejuomaa nopeammin, se oli vahvempaa ja muruset helpottivat teepussien t\xc3\xa4ytt\xc3\xa4mist\xc3\xa4._NEWLINE_Vuonna 2012 kiinalainen tutkijaryhm\xc3\xa4 totesi FAO:n tilastoihin nojautuen mustan CTC-teen osuudeksi  maailmanlaajuisesti noin 45 prosenttia kaikesta tuotetusta teest\xc3\xa4. Ortodoksisella menetelm\xc3\xa4ll\xc3\xa4 tuotettiin 25 prosenttia, vihre\xc3\xa4n teen ja muiden teelaatujen osuus oli 30 prosenttia. CTC-tuotannon suurmaita olivat Intia (57% osuus CTC-teest\xc3\xa4), Kenia (24%), Bangladesh (4%) ja Malawi (3%)._NEWLINE_CTC-tee on aina rikottua tai raekooltaan pieneksi murskattua teet\xc3\xa4, ja on yleens\xc3\xa4 laatuluokitukseltaan rikottua BOP:ta tai sit\xc3\xa4 huonompaa. Teejauheiden kaupank\xc3\xa4ynti\xc3\xa4 ja valintaa varten CTC-teelle on my\xc3\xb6s omia laatuluokkia. Useimmiten raekooltaan pienimm\xc3\xa4t mustan teen kauppanimikkeet sis\xc3\xa4lt\xc3\xa4v\xc3\xa4t lyhenteen B (Broken), F (Fannings, raekooltaan noin 1\xe2\x80\x931,5 millimetrin teehiukkasia) tai D (dust, Fannings -teelaatua pienirakeisempaa teejauhetta). N\xc3\xa4it\xc3\xa4 t\xc3\xa4ydennet\xc3\xa4\xc3\xa4n erilaisilla apulyhenteill\xc3\xa4, kuten P\xc2\xa0(Pekoe) tai O\xc2\xa0(orange).'